দীর্ঘদিন ক্ষমতায় থাকার মধ্য দিয়ে সামরিক বাহিনী গড়ে তুলেছে নিজেদের কায়েমী স্বার্থের এক বিশাল সাম্রাজ্য। মিশরের সামরিক বাহিনী মার্কিন যুক্তরাষ্ট্র থেকে প্রতি বছর পেয়ে থাকে ১২০ কোটি ডলারের ঘুষ।এ ঘুষটি দেয়া হয় আনোয়ার সা’দাতের আমলে ইসরাইলের সাথে ক্যাম্প ডেভিড চুক্তি করার পুরস্কার স্বরূপ। এ অর্থের সবটুকুই যায় সামরিক বাহিনীর সদস্যদের পকেটে। ইসরাইলের সাথে চুক্তি করার ফলে মিশরে যে গণ-অসন্তোষ দেখা দেয় সেনাবাহিনীর মূল দায়িত্বটা হয় সে অসন্তোষকে দমন করা। সেনা বাহিনী সে কাজ অতিসূচারু ভাবে পালনও করছে। কিন্তু ইখওয়ানূল মুসলিমের নেতা ড.মুরসীর ক্ষমতায় আশার পর থেকে তাদের পক্ষে সে দায়িত্বপালন অসম্ভব হয়ে পড়ে। ফলে মার্কিন যুক্তরাষ্ট্রের অভ্যন্তরে ইসরাইলী লবির পক্ষ থেকে দাবী উঠে মিশরীয় সেনাবাহিনীকে দেয়া অর্থসাহায্য বন্ধ করে দেয়ার। হোসনী মোবারকের সময় গাজা ছিল একটি উম্মুক্ত জেল। আর গাজার দক্ষিণ সীমান্তে সে জেলের পাহারাদারির কাজ করতো মিশরের সেনা বাহিনী। কিন্তু জনাব মুরসী ক্ষমতায় এসেই মিশরের গাজা সীমান্ত খুলে দেয়। ফলে গাজার অবরুদ্ধ মানুষ তখন মুক্ত জীবনের স্বাদ পায়। এতে ইসরাইল যেমন অখুশি হয় তেমনি অখুশি হয় মার্কিন যুক্তরাষ্ট্রও।ফলে মুরসীকে অপসারণ করা শুধু মিশরীয় নাস্তিক, সোসালিস্ট ও সেক্যুলারিষ্টদের এজেন্ডা নয়, বরং ইসরাইল ও মার্কিন যুক্তরাষ্ট্রসহ ইউরোপীয় দেশগুলোরও। ইসরাইলের পাশে হামাসের মত একটি জিহাদী সংগঠন বেঁচে থাকুক সেটি এসব ইসরাইল-বান্ধব দেশগুলোর কারোই কাম্য নয়। মিশরের অর্ধেকের বেশী লোক দারিদ্র্য সীমার নীচে অবস্থান করলে কি হবে,অতি রমরমা আর্থিক অবস্থা হলো সামরিক বাহিনীর অফিসারদের।দরিদ্র জনগণের রাজস্বের অর্থে গড়ে তোলা হয়েছে সামরিক বাহিনীর মালিকানাধীন বিশাল বিশাল ব্যবসায়ীক প্রতিষ্ঠান। এভাবে সেনাপরিবারের সদস্যদের ভবিষ্যতে অস্বচ্ছল হওয়াকে অসম্ভব করা হয়েছে। প্রশ্ন হলো,প্রতিষ্ঠিত এ বিশাল স্বার্থ ত্যাগ করা কি এতই সহজ? সহজ নয় বলেই তারা আবার রাজনীতির ময়দানে পুণরায় আবির্ভূত হয়েছে। সম্প্রতি মধ্যপ্রাচ্যে স্বৈরাচারি শাসনের বিরুদ্ধে যে গণজাগরণ শুরু হয় সেটি সামরিক স্বৈরাচারিদের শুরু থেকেই পছন্দ হয়নি। কিন্তু পরিস্থিতির চাপে তারা সাময়ীক ভাবে সেটি মেনে নিতে বাধ্য হয়। এবং অধিক আগ্রহে সুযোগ খুঁজছিল আবার সে ক্ষমতা নিজ হাতে নেয়ার। মিশর থেকে আবার সেটিরই শুরু হল।